Cylch Gorchwyl Bwrdd Cymdogaeth 
Balchder Bro Cwm Afan Uchaf 

1. Cyflwyniad
1.1	Ym mis Tachwedd 2025, lansiodd Llywodraeth y Deyrnas Unedig ‘Gynllun Cymdogaethau’ fel rhan o’i ffocws i sicrhau nad oes unman yn cael ei adael ar ôl. Y bwriad yw helpu i adfywio ardaloedd lleol a gwrthweithio achosion gwaelodol amddifadedd trwy ganolbwyntio ar 3 blaenoriaeth strategol: lleoedd sy’n ffynnu, cymunedau cryfach, ac ailafael mewn rheolaeth. 
1.2	Mae Cwm Afan uchaf yn un o 284 o leoedd fydd yn derbyn hyd at £20 miliwn o gyllid a chefnogaeth tymor hir yn ystod y 10 mlynedd nesaf hyd at 2036. Bydd y cyllid sy’n cael ei ddarparu yn rhyw 70% Cyfalaf a 30% Refeniw, ac mae hynny’n golygu bod rhai cyfyngiadau ar sut gellir ei wario. Dangosir ffiniau’r rhaglen ar y map sydd ynghlwm yn Atodiad A. 
1.3	Mae Llywodraeth y Deyrnas Unedig yn gofyn bod Bwrdd Cymdogaeth annibynnol, a fydd yn cynnwys trigolion ac arweinwyr cymunedol a busnes, yn llunio ac yn cytuno ar weledigaeth a rennir ar gyfer y dyfodol, ac yn datblygu mentrau entrepreneuraidd, creadigol a blaengar ar gyfer pob lle.    
1.4	Ceir hyd i’r canllawiau llywodraethu ar gyfer y Rhaglen Balchder Bro, sy’n llywio’r Cylch Gorchwyl hwn, trwy ddilyn y ddolen ganlynol:
https://www.gov.uk/government/publications/pride-in-place-programme-prospectus/pride-in-place-programme-prospectus 
2.	Rôl y Bwrdd Cymdogaeth
2.1	Bydd Bwrdd Cymdogaeth Cwm Afan Uchaf yn dod â phobl ynghyd sy’n byw neu’n gweithio yn ardal Cwm Afan Uchaf, a hefyd yr AS lleol, dau gynghorydd ward, a rhanddeiliaid ehangach, dan arweinyddiaeth cadeirydd annibynnol. Bydd y Bwrdd yn ‘cael ei arwain gan y gymuned’, gan y bydd dros hanner y Bwrdd yn bobl sy’n byw neu’n gweithio yn yr ardal. 
2.2	Y Bwrdd Cymdogaeth (“y Bwrdd”) fydd y fforwm sy’n gwneud penderfyniadau. Mae’r Bwrdd yn gymdeithas wirfoddol heb ei chorffori, ac nid yw’n endid cyfreithiol. Mae’r ddogfen Cylch Gorchwyl hon yn amlinellu ei gyfrifoldebau cytunedig. Mae holl rolau aelodau’r Bwrdd Cymdogaeth yn wirfoddol. Ni fydd Bwrdd Cymdogaeth Cwm Afan Uchaf yn cyflogi unrhyw staff, yn meddu ar unrhyw asedau, nac yn sefydlu unrhyw gontractau. 
2.3	Yn unol â chanllawiau’r Llywodraeth, rhoddir ystyriaeth, yn ystod y tair blynedd nesaf, i strwythurau sefydliadol amgen ar gyfer y Bwrdd.
2.4	Y Bwrdd sy’n gyfrifol am gynhyrchu Cynllun Adfywio Strategol ar gyfer Cwm Afan Uchaf, gan ddisgrifio gweledigaeth ar gyfer Cwm Afan Uchaf a blaenoriaethau cysylltiedig a fydd yn darparu fframwaith ar gyfer dyrannu cyllid y rhaglen. Bydd y Bwrdd yn cyflawni ei waith ar sail cryfderau ac asedau, gan nodi ac adeiladu ar gryfderau presennol yr ardal. Bydd yr Achos Strategol hefyd yn cyflwyno cynllun buddsoddi ar gyfer pedair blynedd cyntaf y rhaglen, er mwyn creu Cwm Afan Uchaf sy’n cyflawni’r amcan polisi, sef:
· Lle llewyrchus
· Cymunedau cryfach
· Ailafael mewn rheolaeth
2.5	Bydd y Bwrdd yn datblygu’r weledigaeth a’r cynlluniau buddsoddi cysylltiedig trwy hwyluso a grymuso cymunedau Cwm Afan Uchaf i fynegi eu blaenoriaethau. Caiff cynllun ymgysylltu ei ddatblygu gan y Bwrdd, yn nodi sut bydd y Bwrdd yn sicrhau bod pawb yn cael cyfle i gyfranogi a chyfrannu. Bydd y Bwrdd hefyd yn sefydlu mecanweithiau cynhwysol ac effeithiol er mwyn cyfathrebu’n rheolaidd beth mae’r rhaglen yn ei gyflawni, a sut gall pobl fod yn rhan o hynny. 
2.6	Ar hyd y rhaglen 10-mlynedd, bydd y Bwrdd yn argymell penderfyniadau ariannu ac yn rhoi trosolwg sy’n caniatáu cyflawni prosiectau/gweithgareddau a ariannir. Bydd holl benderfyniadau’r Bwrdd yn amodol ar gyfrifoldebau statudol ac ymddiriedol Cyngor Castell-nedd Port Talbot, y corff atebol. Y Bwrdd sy’n gyfrifol am sicrhau bod y buddsoddiad yn cyflawni er lles pobl leol, i wella seilwaith ffisegol a chymdeithasol eu cymuned. Bydd y Bwrdd yn rhoi ystyriaeth weithredol i gyfleoedd i ddenu a chyfuno llifoedd ariannu preifat, cyhoeddus a dyngarol newydd a phresennol. Bydd y Bwrdd hefyd yn archwilio sut mae modd defnyddio pwerau presennol i helpu i gyflawni gweledigaeth a blaenoriaethau’r ardal. 
2.7	Fel rhan o’r rhaglen barhaus, mae’r Bwrdd yn gyfrifol am dri chynllun buddsoddi: y cynllun buddsoddi cychwynnol 4-blynedd, a chynhyrchu dau gynllun buddsoddi 3-blynedd dilynol. 
2.8	Rhaid i’r Bwrdd, a holl aelodau’r Bwrdd, yn eu rôl fel aelodau o’r bwrdd, weithredu’n unol â Saith Egwyddor Bywyd Cyhoeddus, Egwyddorion Nolan fel y’u gelwir (gweler y polisi Côd Ymddygiad). Bydd angen i aelodau’r Bwrdd gytuno i gadw at y Côd Ymddygiad sydd ynghlwm wrth y cylch gorchwyl hwn yn Atodiad C, a datgan pob buddiant yn unol â pholisi a gweithdrefnau’r Bwrdd, a geir yn Atodiad D.
2.9	Bydd y Bwrdd yn ymdrechu i gydymffurfio â’r holl ganllawiau a gofynion perthnasol a bennwyd gan Lywodraeth y Deyrnas Unedig.  
2.10	Bydd argymhellion y Bwrdd yn parhau’n amodol ar lywodraethiant y Cyngor, a’i rwymedigaethau ariannol a chyfreithiol.
3.	Rôl y corff atebol
3.1	Fel sy’n ofynnol gan raglen ariannu Balchder Bro, Cyngor Castell-nedd Port Talbot yw’r corff atebol ar hyn o bryd, ac mae’n darparu cefnogaeth gyfyngedig i’r Bwrdd ar gyfer y rhaglen. 
3.2	Yn unol â’r canllawiau, y corff atebol sy’n gyfrifol am sicrhau bod cyllid cyhoeddus yn cael ei ddosbarthu’n deg ac yn effeithiol, a bod arian wedi cael ei reoli’n unol ag Egwyddorion Nolan, Deddf Cydraddoldeb 2010, Dyletswydd Cydraddoldeb y Sector Cyhoeddus ac egwyddorion Rheoli Arian Cyhoeddus. Rhaid i’r Cyngor hefyd gyhoeddi cofnodion, cofnodion penderfyniadau ac aelodaeth y Bwrdd yn Gymraeg a Saesneg ar ei wefan, ynghyd ag unrhyw wrthdaro buddiant a sut defnyddiwyd yr arian. 
3.3	Cyngor Castell-nedd Port Talbot, yn ei rôl fel corff atebol, fydd yn gyfrifol hefyd am gydymffurfio â chyfrifoldebau cyfreithiol mewn perthynas â rheoli cymorthdaliadau, cymorth gan y wladwriaeth a chaffael. Gall fod angen i gyrff atebol hawlio arian yn ôl oddi wrth gyflawnwyr prosiectau lle na chydymffurfiwyd â mesurau rheoli cymorthdaliadau neu gyfraith cymorth gan y wladwriaeth.
3.4	Yn ogystal â’r cyfrifoldebau a nodwyd yn y canllawiau, gofynnwyd hefyd i Gyngor Castell-nedd Port Talbot ddarparu’r canlynol: ysgrifenyddiaeth i’r Bwrdd; dylunio, rheoli a gwerthuso galwadau am brosiectau ar draws y rhaglen; a gosod contractau ar gyfer nwyddau a gwasanaethau ar ran y Bwrdd. 
3.6	Trwy gytundeb â’r Cadeirydd, gall Swyddogion Cyngor Castell-nedd Port Talbot fynychu cyfarfodydd y Bwrdd i gyflawni ei ddyletswyddau. 
4.	Aelodaeth y Bwrdd
4.1	Bydd pob Bwrdd yn cael ei arwain gan Gadeirydd annibynnol, a benodir ac a gymeradwyir gan Gyngor Castell-nedd Port Talbot a’r AS.  
4.2	Byddai’r Cadeirydd yn peidio â bod yn Gadeirydd o dan yr amgylchiadau canlynol:
· Os yw’r sawl sydd yn y swydd yn rhoi rhybudd i’r AS a’r awdurdod lleol;
· Os na fydd y Cadeirydd yn cyflawni ei ddyletswyddau yn ôl y disgwyl. Os digwydd hynny, mater i’r awdurdod lleol, mewn cydweithrediad â’r AS, fydd argymell i MHCLG y dylai’r Cadeirydd adael ei swydd. Gallai’r sail ar gyfer gwneud hynny gynnwys: lefel wael o bresenoldeb yn barhaus; gwrthdaro buddiant sydd heb ei ddatgelu na’i reoli’n briodol; methiant parhaus i hybu diwylliant o ymwneud cymunedol, yn unol â’r egwyddorion sy’n tywys y rhaglen; tystiolaeth o fethiant i gydymffurfio ag Egwyddorion Nolan. 
4.3	Bydd y Cadeirydd, mewn partneriaeth â’r AS a Chyngor Castell-nedd Port Talbot, yn ystyried penodi un neu fwy o Is-gadeiryddion a fydd yn cyflenwi yn absenoldeb y Cadeirydd. 
4.4	Bydd y Bwrdd Cymdogaeth yn cynnwys o leiaf wyth aelod, gyda chynrychiolwyr o bob sector, gan sicrhau detholiad cynhwysol, cynrychioliadol o bobl o bob rhan o’r cymunedau lleol.   
4.5	Rhaid i’r Bwrdd gynnwys yr AS lleol a dau gynghorydd y ward. Bydd yr aelodaeth yn dod i ben os bydd deiliaid y swyddi’n peidio â llenwi’r swyddi etholedig hynny.
4.6 Rhaid i’r Cadeirydd, gyda chefnogaeth yr AS a Chyngor Castell-nedd Port Talbot, sicrhau bod y bobl gywir o amgylch y bwrdd i adlewyrchu blaenoriaethau’r lle yn llawn. 

4.7 Dylai’r aelodau hefyd gynnwys cynrychiolwyr o’r grwpiau canlynol:
· Partneriaid Cymunedol, e.e.: grwpiau cymuned neu ffydd, elusennau lleol, fforymau cymdogaeth, cynghorau gwasanaethau gwirfoddol lleol (CVS), neu gynrychiolwyr gweithleoedd
· Mentrau Busnes a Chymdeithasol Lleol, e.e. Cadeirydd y Siambr Fasnach leol neu’r Rhanbarth Gwella Busnes, cyflogwyr lleol allweddol a darparwyr tai cymdeithasol cofrestredig
· Sefydliadau diwylliannol, celfyddydau, treftadaeth a chwaraeon, e.e.: cyfarwyddwyr clwb chwaraeon lleol neu gynrychiolwyr y cefnogwyr, grwpiau treftadaeth lleol neu gyfarwyddwr amgueddfa leol
· Asiantaethau cyhoeddus a sefydliadau craidd, e.e. ysgolion, sefydliadau addysg uwch ac addysg bellach, maerau’r awdurdodau cyfun neu eu cynrychiolwyr, asiantaethau perthnasol y llywodraeth megis Byrddau Gofal Integredig, darparwyr gofal iechyd perthnasol, e.e. Meddygon Teulu neu staff GIG uwch. 

4.8	Dylai mwyafrif (o leiaf 51%) o’r aelodau fyw neu weithio oddi mewn i ffiniau’r gymdogaeth, gan sicrhau bod y Bwrdd yn cael ei arwain gan y gymuned.  
4.10	Bydd gan bob aelod a benodir i’r Bwrdd un bleidlais. Os bydd pleidlais gyfartal, pleidlais y Cadeirydd fydd yn cario’r dydd. 
4.11	Mae gan y Bwrdd hawl i ddod â chyfnod gwasanaeth aelodau heblaw’r cadeirydd i ben, trwy bleidlais gan y mwyafrif, os bydd yr amgylchiadau a’u gwnaeth yn addas i ymuno â’r Bwrdd yn y lle cyntaf yn newid wedi hynny.
Gall aelodau beidio â bod yn aelod o’r Bwrdd trwy wneud y canlynol:
· Cyflwyno rhybudd i’r Cadeirydd;
· Colli eu haelodaeth trwy bleidlais gan fwyafrif o’r Bwrdd Cymdogaeth am ymddwyn mewn modd sy’n groes i’r Côd Ymddygiad neu’n peryglu’r Bwrdd Cymdogaeth mewn modd arall, gyhyd â bod unrhyw aelodau sydd i golli eu haelodaeth yn: 
· Derbyn hysbysiad ysgrifenedig ynghylch unrhyw bryderon
· Cael gwybod beth yw’r rhesymau am golli eu haelodaeth
· Cael yr hawl i gyflwyno sylwadau i’r cyfarfod lle mae’r penderfyniad i gael ei wneud
· Cael yr hawl i ofyn i’r Bwrdd Cymdogaeth adolygu’r penderfyniad i derfynu eu haelodaeth
· Os bydd y Bwrdd yn barnu bod eu diffyg presenoldeb yn bwysig. Bernir bod diffyg presenoldeb yn bwysig os bydd aelod yn methu â mynychu tri chyfarfod olynol, neu 50% o’r cyfarfodydd mewn unrhyw gyfnod treigl o 12 mis, heb esboniad rhesymol
· Os daw’r Bwrdd i ben. 
4.12	Disgwylir i aelodau’r Bwrdd weithredu fel cynrychiolwyr i sector ehangach pob categori y maent yn rhan ohono. 
4.13	Bydd penodiadau am gyfnod o bedair blynedd, a gellir ailbenodi aelodau am gyfnod ychwanegol o bedair blynedd. 
4.14	Disgwylir i aelodau’r Bwrdd fod yn rhan o is-grwpiau / grwpiau gweithredu ehangach (neu rai cyffelyb) a/neu weithgareddau ymgysylltu cymunedol er mwyn sicrhau bod barn ehangach pob categori yn cael ei cheisio a’i bwydo i gyfarfodydd y Bwrdd.

5.	Cyfarfodydd y Bwrdd
5.1	Bydd y Bwrdd yn cyfarfod o leiaf 4 gwaith y flwyddyn, neu’n amlach yn ôl y galw, a bydd hynny’n cynnwys cyfarfodydd wyneb yn wyneb a rhai ar-lein. 
5.2	Bydd cymorth ysgrifenyddol ar gyfer y Bwrdd yn cael ei ddarparu gan swyddogion Cyngor Castell-nedd Port Talbot, yng nghyswllt penderfyniadau busnes y bwrdd.  
5.3	Ni chaniateir gwneud unrhyw benderfyniadau busnes mewn unrhyw un o gyfarfodydd y Bwrdd oni bai bod cworwm yn bresennol (gweler Adran  6).
5.4	Ni fydd cyfarfodydd y Bwrdd yn rhai cyhoeddus oherwydd natur fasnachol sensitif y trafodaethau fydd ar waith. 
5.5	Mae Cyngor Castell-nedd Port Talbot yn gyfrifol am sicrhau bod copïau o’r agenda, cofnodion cyfarfodydd y bwrdd, cofnodion penderfyniadau ac adroddiadau sydd ar gael i’r cyhoedd eu gweld yn cael eu cyhoeddi ar wefan Balchder Bro Cwm Afan Uchaf yn y Gymraeg a’r Saesneg, ac yn unol â chanllawiau’r Llywodraeth er mwyn sicrhau tryloywder. 
5.6	Dylai’r Aelodau gyflwyno unrhyw ddatganiadau buddiant ym mhob cyfarfod, a chofnodir hynny yng nghofnodion y cyfarfod (Gweler Adran 7).
5.7	Gall cynrychiolydd/cynrychiolwyr o’r Weinyddiaeth Tai, Cymunedau a Llywodraeth Leol fynychu cyfarfodydd y Bwrdd i arsylwi. 
5.8	Bydd y Bwrdd yn ceisio gwneud penderfyniadau trwy gonsensws. Lle nad yw hynny’n bosibl, gwneir penderfyniadau trwy bleidlais mwyafrif syml. Bydd gan bob aelod o’r Bwrdd un bleidlais, a gwneud penderfyniadau trwy godi dwylo. Gellir gwneud penderfyniadau yn ysgrifenedig (o bell) lle bo angen rhwng cyfarfodydd a drefnwyd, gan roi rhybudd rhesymol i aelodau’r Bwrdd gyfranogi. Os bydd nifer cyfartal o bleidleisiau, pleidlais y Cadeirydd fydd yn cario’r dydd. Cofnodir pob penderfyniad mewn Cofnod Penderfyniadau, a fydd yn cynnwys manylion y canlynol: y buddiannau y gwnaed datganiad yn eu cylch; y penderfyniad a wnaed; y rhesymeg; a chanlyniad y bleidlais. Mae holl benderfyniadau’r Bwrdd yn amodol ar gyfrifoldebau statudol ac ymddiriedol Cyngor Castell-nedd Port Talbot fel corff atebol. Bydd y Bwrdd hefyd yn cyhoeddi crynodeb o’r ymatebion ymgynghori ac yn esbonio sut maent wedi llywio penderfyniadau buddsoddi. 
5.9	Rhoddir rhybudd o ddwy wythnos o leiaf i aelodau’r Bwrdd pan gynhelir cyfarfod o’r Bwrdd. Bydd y papurau’n cael eu dosbarthu o leiaf 5 diwrnod cyn y cyfarfodydd, oni bai bod amgylchiadau eithriadol y mae’r Cadeirydd wedi cytuno arnynt. 
5.10	Rhagwelir y gallai’r Bwrdd ddymuno gwahodd eraill i fynychu cyfarfodydd y Bwrdd er mwyn cyfrannu at eitemau penodol ar yr agenda, fel arsylwyr, neu gynghorwyr. Rhaid i’r Cadeirydd gytuno ar bob gwahoddiad o’r fath. 
5.11	Dylid cynhyrchu’r cofnodion drafft o fewn 10 niwrnod gwaith wedi i gyfarfod y Bwrdd gael ei gynnal. 
5.12	Cyhoeddir y cofnodion ar wefan Cyngor Castell-nedd Port Talbot o fewn 10 niwrnod gwaith wedi i’r fersiwn derfynol o’r cofnodion gael ei llunio. 
6.	Cworwm
6.1	Rhaid cael cworwm o draean (33%) o’r aelodaeth ar gyfer cyfarfodydd o’r Bwrdd, gydag isafswm o 7, gan gynnwys y Cadeirydd Annibynnol ac un cynrychiolydd cymunedol. 
6.2	Os na fydd cworwm o aelodau o’r Bwrdd yn bresennol o fewn 15 munud i amser cychwyn y cyfarfod, caiff y cyfarfod ei ohirio i ddyddiad y cytunir arno gyda’r Cadeirydd. 
6.3	Yn ystod y cyfarfod, os bydd nifer aelodau’r Bwrdd yn syrthio o dan y nifer sy’n ofynnol ar gyfer cworwm, rhaid i’r cyfarfod gael ei ohirio i ddyddiad y cytunir arno gyda’r Cadeirydd. 
7.	Ysgrifenyddiaeth
7.1	Cyngor Castell-nedd Port Talbot fydd yn darparu ysgrifenyddiaeth i’r Bwrdd.
7.2	Bydd swyddog dynodedig yn cefnogi’r Cadeirydd i reoli busnes y Bwrdd a’r berthynas â MHCLG.
7.3	Bydd y swyddogaeth ysgrifenyddol yn galluogi’r Cyngor i gyflawni ei swyddogaethau fel corff atebol.
8.	Côd Ymddygiad a Datganiadau Buddiant
8.1	Penodir aelodau’r Bwrdd i weithredu er lles Cwm Afan Uchaf yn ei grynswth, ac nid yn unig fel cynrychiolwyr eu grŵp o randdeiliaid neu’r sefydliad sy’n eu cyflogi. Mae gofyn bod holl Aelodau’r Bwrdd yn cytuno i gadw at y Côd Ymddygiad a gymeradwywyd gan y Bwrdd.
8.2	Mae’r Côd Ymddygiad yn berthnasol i bob agwedd ar eu hymwneud â’r Bwrdd Cymdogaeth, gan gynnwys y canlynol (ond heb ei gyfyngu iddynt):
· Yng nghyfarfodydd ffurfiol y Bwrdd Cymdogaeth
· Wrth weithredu fel cynrychiolydd i Fwrdd Cymdogaeth Cwm Afan Uchaf
· Wrth wneud unrhyw benderfyniad fel Aelod o’r Bwrdd
· Wrth gyflawni eich swyddogaethau fel Aelod o’r Bwrdd
· Mewn cyfarfodydd gyda rhanddeiliaid lleol
· Ar ymweliadau safle
· Wrth honni gweithredu fel Aelod o’r Bwrdd
8.3	Rhaid hefyd i holl aelodau’r Bwrdd gwblhau datganiad o fuddiannau personol ac ariannol ar unwaith adeg eu penodi, ac ni chaniateir iddynt fod yn rhan o waith y Bwrdd nes bod y cyfryw ddogfen neu gofnod o fuddiannau wedi cael ei ch/gyflwyno i Gyngor Castell-nedd Port Talbot a’i (h)adolygu. 
8.4	Nodir manylion y buddiannau i’w cofnodi yn y Ffurflen Datgan Buddiant.
8.5	Rhaid i holl Aelodau’r Bwrdd gydymffurfio â Pholisi Datgan Buddiant y Bwrdd. Os bydd gwrthdaro buddiant, rhaid i’r Aelod o’r Bwrdd ddatgan natur y buddiant neu’r gwrthdaro posibl ar unwaith a thynnu’n ôl o unrhyw fusnes lle byddai’r gwrthdaro yn berthnasol.  
8.6	Pryd bynnag bydd gan berson fuddiant mewn mater sydd i’w drafod mewn cyfarfod, ni fydd y person dan sylw:
· Â hawl i barhau’n rhan o’r cyfarfod pan drafodir y mater hwnnw;
· Yn cael ei g/chyfrif yn y cworwm ar gyfer y rhan honno o’r cyfarfod;
· Â hawl i bleidleisio ar y mater
8.7	Bydd unrhyw achos neu achos canfyddedig o dorri’r Côd Ymddygiad yn cael ei ystyried yn y lle cyntaf gan y Cadeirydd, ac yna’n cael ei esgaladu i’r Swyddog a151 a’r Uwch Swyddog sy’n Gyfrifol yng Nghyngor Castell-nedd Port Talbot. Os bydd y corff atebol yn barnu bod hynny’n briodol, gellir esgaladu’r mater i MHCLG lle bydd y corff atebol yn nodi bod cymodi annibynnol yn briodol. 
9.	Rolau a chyfrifoldebau’r cadeirydd
9.1	Rôl y Cadeirydd Annibynnol yw:
· Arwain y Bwrdd i gyflawni ei amcanion, cynnal trosolwg o weithgarwch a hyrwyddo a chefnogi gwaith partneriaeth mewn perthynas â Chwm Afan Uchaf. 
· Sicrhau bod y Bwrdd yn gweithredu’n unol â’r Cylch Gorchwyl hwn, a chyflawni busnes y Bwrdd yn unol â hynny. 
· Sicrhau bod penderfyniadau’r Bwrdd yn cadw at egwyddorion llywodraethiant da. 
· Llofnodi, yn ôl y galw, unrhyw ddogfennau fel y cynghorir gan Ysgrifenyddiaeth y Bwrdd.
· Monitro’r ystod o ddangosyddion y cytunwyd arnynt er mwyn dangos llwyddiant y Cynllun Buddsoddi a nodweddion cyflawnadwy a gweithgareddau ehangach yr ardal. 
· Cadeirio cyfarfodydd y Bwrdd yn effeithiol, gan ei arwain at benderfyniadau sy’n sicrhau bod gweledigaeth strategol ac amcanion allweddol y Bwrdd yn cael eu cyflawni. 
· Bwrw pleidlais i dorri’r ddadl ym mhenderfyniadau’r Bwrdd os bydd yr amgylchiadau’n galw am hynny. 
· Bod yn eiriolydd dros Gwm Afan Uchaf ar ran y bwrdd a’r gymuned ehangach. 
9.2	Os bydd swydd y Cadeirydd yn dod yn wag yn ystod y flwyddyn, bydd yr Is-gadeirydd yn dod yn Gadeirydd Interim, ac enwebir Is-gadeirydd interim gan y Bwrdd hyd nes y caiff cadeirydd newydd ei benodi’n ffurfiol. Lle penodwyd mwy nag un Is-gadeirydd, bydd y Bwrdd yn cytuno ar y Cadeirydd Interim trwy bleidlais gan fwyafrif.
10.	Rolau a chyfrifoldebau aelodau’r bwrdd
10.1	Mae cyfrifoldeb ar aelodau’r Bwrdd i gynnal safonau uchel o ran integriti ac uniondeb. Dylent gefnogi’r Cadeirydd i wreiddio’r diwylliant, y gwerthoedd a’r ymddygiad priodol yng nghyfarfodydd y bwrdd a’r tu hwnt.  
10.2	Dylai aelodau’r Bwrdd gymryd i ystyriaeth farn rhanddeiliaid eraill a’r gymuned, oherwydd gallai’r safbwyntiau hynny gynnig persbectif gwahanol ar y Bwrdd a’i berfformiad. 
10.3	Byddant yn barod i weithio gyda’r AS, Cyngor Castell-nedd Port Talbot a rhanddeiliaid eraill yn effeithiol.
10.4	Prif ddyletswyddau a chyfrifoldebau aelod o’r Bwrdd yw:
· Mynychu cyfarfodydd y Bwrdd (gan gynnwys is-grwpiau/grwpiau gweithredu posibl).
· Lle na allant fod yn bresennol, rhaid iddynt hysbysu Ysgrifenyddiaeth y Bwrdd o leiaf 24 awr cyn cyfarfod y Bwrdd.
· Adlewyrchu barn gytunedig y Bwrdd ym mhob trafodaeth gyda thrigolion, busnesau a chymunedau Cwm Afan Uchaf, partneriaid, rhanddeiliaid, y llywodraeth a’i hasiantaethau. 
· Cefnogi’r Cadeirydd trwy arwain ar weithgareddau sy’n berthnasol i’w gwybodaeth a’u profiad trwy gynrychioli buddiannau’r Bwrdd mewn cyfarfodydd gyda thrigolion, busnesau a chymunedau Cwm Afan Uchaf, partneriaid, rhanddeiliaid, y llywodraeth a’i hasiantaethau. 
· Mynd ati’n weithredol i ddatblygu partneriaeth effeithiol. 
· Cyfrannu gwybodaeth ac arbenigedd er mwyn datblygu a chyflawni’r ymyriadau a geir yn y cynllun buddsoddi. 
· Cynrychioli’r Bwrdd yn ffurfiol mewn cyfarfodydd gyda chyrff eraill a sefydliadau partner yn ôl y galw. 
· Bod yn eiriolydd dros Gwm Afan Uchaf ar ran y bwrdd a’r gymuned ehangach.
· Cyfranogi’n weithredol yn ymgysylltiad cymunedol cytunedig y Bwrdd.
· Cadw at Gylch Gorchwyl y Bwrdd, gan barchu cyfrinachedd bob amser, a glynu at y Côd Ymddygiad. 
11.	Pwerau brys
11.1	Mewn ymgynghoriad â’r AS a Chyngor Castell-nedd Port Talbot, gall y Cadeirydd gyflawni penderfyniadau/cymeradwyaeth priodol mewn achosion lle nad yw’r terfynau amser yn caniatáu cynnal cyfarfod.  
11.2	Ni ddylid defnyddio pwerau brys ar gyfer dyrannu arian, gwneud penderfyniadau caffael, penodi neu ddiswyddo aelodau o’r Bwrdd, cymeradwyo cynlluniau buddsoddi na gwneud penderfyniadau llywodraethiant pwysig eraill. Dylid cyfyngu eu defnydd i faterion gweithredol brys, lle byddai oedi yn creu risg sylweddol i’r rhaglen. Rhaid cofnodi unrhyw achos o ddefnyddio’r pŵer brys hwn yn fanwl yn ysgrifenedig, ynghyd â’r rhesymau dros ddefnyddio’r pwerau brys, gan roi gwybod i holl aelodau’r Bwrdd a chyflwyno adroddiad yng nghyfarfod nesaf y corff hwnnw er mwyn cadarnhau.  
11.2	Er na fydd pwerau brys yn ymwneud â dyfarnu grantiau, gellir eu cymhwyso i newidiadau oddi mewn i brosiectau cymeradwy a gofynion adrodd i Lywodraeth y Deyrnas Unedig. 
12.	Dirprwyo Tasgau a Phwerau
12.1	Gall y Bwrdd sefydlu is-bwyllgorau i weithredu fel Grwpiau Gorchwyl a Gorffen ar gyfer elfennau penodol a phriodol o waith y Bwrdd. Dylai’r Bwrdd gytuno ar yr is-bwyllgorau sy’n ofynnol. Gall is-bwyllgorau gyflwyno argymhellion, ond ni chânt ymrwymo gwariant na gwneud penderfyniadau a neilltuwyd i’r Bwrdd oni ddirprwyir hynny’n benodol iddynt. 
12.2	Gellir gwahodd aelodau ychwanegol, nad ydynt yn rhan o’r Bwrdd, i ddarparu sgiliau, adnoddau, mewnwelediad a chapasiti ar gyfer y dasg, ond rhaid iddynt gadw at y strwythurau gwneud penderfyniadau, y Côd Ymddygiad a Chylch Gorchwyl y Bwrdd.  
12.3 	Dylai pob Is-bwyllgor gael ei gadeirio naill ai gan Aelod o’r Bwrdd neu gan gynrychiolydd enwebedig a gymeradwywyd gan y Bwrdd. Dylid cynnwys aelod o’r ysgrifenyddiaeth hefyd, er mwyn sicrhau cydlynu effeithiol ac adrodd am weithgarwch yr is-grŵp i’r Bwrdd Cymdogaeth. 
12.4 	Dylid diweddaru cynnydd o ran tasgau’r is-bwyllgorau a’i adrodd i’r Bwrdd, yn unol ag amserlen y cytunwyd arni gan y Bwrdd fel un sy’n briodol i’w agenda. 
12.5	Wrth i’r Bwrdd aeddfedu, disgwylir i’r Bwrdd sefydlu Panel fydd yn cynnwys rhanddeiliaid lleol i graffu ar drafodaethau’r Bwrdd a’u cefnogi. Bydd hynny’n darparu ar gyfer nifer ac ystod ehangach o bobl a sefydliadau lleol yng Nghwm Afan Uchaf sy’n cyfrannu at y rhaglen Balchder Bro. 
13.	Esgaladu a Llywodraethiant Ehangach
13.1	Bydd trefniadau llywodraethiant sy’n cefnogi Bwrdd Cymdogaeth Cwm Afan Uchaf yn parhau i gael eu datblygu a’u mireinio’n unol â chanllawiau Llywodraeth y Deyrnas Unedig a thrwy sefydlu cytundebau priodol a Memoranda Dealltwriaeth rhwng y partïon perthnasol.  
13.2	O bryd i’w gilydd gellir ychwanegu at y trefniadau hyn er mwyn egluro rolau, cyfrifoldebau, prosesau esgaladu, gofynion sicrwydd a’r berthynas rhwng y Bwrdd Cymdogaeth, Cyngor Castell-nedd Port Talbot fel Corff Atebol a Llywodraeth y Deyrnas Unedig. Rhaid i unrhyw drefniadau o’r fath gyd-fynd â’r Cylch Gorchwyl hwn a chyfrifoldebau statudol ac ymddiriedol y Cyngor fel Corff Atebol. 
14.	Cydraddoldeb, y Gymraeg a Gwerth Cymdeithasol
14.1	Lle bo hynny’n berthnasol, bydd aelodau o’r Bwrdd yn defnyddio’u perthynas ag arweinwyr cymunedol eraill a grwpiau cymunedol i sicrhau bod yr ymgysylltu’n amrywiol ac yn cynrychioli’r gymuned gyfan. 
14.2	Bydd contractau yn sicrhau bod y cyfleoedd ar gyfer gwerth cymdeithasol yn yr ardal leol yn cael eu hoptimeiddio ac yn cydweddu â pholisïau a gweithdrefnau’r corff atebol. 
14.3	Cyngor Castell-nedd Port Talbot fydd yn gyfrifol am sicrhau bod fersiynau Cymraeg a Saesneg o ddogfennau allweddol, yn unol â chanllawiau MHCLG, ar gael ar wefan y Cyngor. Bydd y Bwrdd yn ceisio cyfrannu at bolisi Cymraeg 2050 Llywodraeth Cymru, sy’n gobeithio cyflawni 1 filiwn o siaradwyr Cymraeg erbyn 2050.
15.	Deddf Llesiant Cenedlaethau’r Dyfodol
15.1	Mae’r Ddeddf a’r rhaglen Balchder Bro yn canolbwyntio ar gynaliadwyedd tymor hir, grymuso cymunedol a gwella’r amgylchedd lleol ar gyfer cenedlaethau’r presennol a’r dyfodol.
15.2	Bydd y Bwrdd yn ystyried yn rhagweithiol sut y gall fwyafu ei gyfraniad i’r saith nod llesiant:
· Cymru Lewyrchus
· Cymru sy’n fwy Cydnerth
· Cymru sy’n fwy Iach
· Cymru sy’n fwy Cyfartal
· Cymru o Gymunedau Cydlynus
· Cymru sydd â Diwylliant Bywiog, lle mae’r Gymraeg yn Ffynnu
· Cymru sy’n Gyfrifol yn Fyd-eang 
16.	Cyfathrebu
16.1	Dylai’r Bwrdd ddatblygu cynllun cyfathrebu i gefnogi ei weithgareddau. 
16.2	Dylai unrhyw weithgarwch cyfryngau neu gyfathrebu (gan gynnwys y cyfryngau cymdeithasol) ynghylch gweithredoedd y Bwrdd Cymdogaeth gael cytundeb y Cadeirydd cyn ei ddosbarthu. 
16.3	Yr Ysgrifenyddiaeth fydd yn gyfrifol am sicrhau bod llwybr archwilio llawn a chywir yn cael ei gadw o ohebiaeth a dogfennau sy’n ymwneud â gwaith y Bwrdd. 
17.	Data Personol
17.1	Fel corff atebol Bwrdd Cymdogaeth Cwm Afan Uchaf, bydd gofyn bod Cyngor Castell-nedd Port Talbot yn prosesu data personol ynghylch aelodau’r Bwrdd, gan gynnwys:
· Agendâu, cofnodion a logiau penderfyniadau’r Bwrdd
· Côd Ymddygiad wedi’i Lofnodi
· Unrhyw Ddatganiadau Buddiant a wneir
· Portreadau o Aelodau’r Bwrdd
17.2	Bydd gofyn bod aelodau’r Bwrdd yn llofnodi’r ffurflen yn Atodiad E i gytuno bod caniatâd i gyhoeddi’r data personol a nodwyd yn 17.1 uchod ar dudalennau gwe Bwrdd Cymdogaeth Cwm Afan Uchaf, a bod modd darparu dogfennau sy’n cynnwys data personol i’r cyhoedd ei archwilio a/neu ar gyfer archwiliad rheoleiddiol yn unol ag unrhyw ofynion a bennir gan y Llywodraeth, yn amodol ar yr hawl i ofyn bod data personol a allai achosi trallod, difrod neu niwed yn cael ei olygu’n briodol cyn ei gyhoeddi. 
18.	Diweddaru’r Cylch Gorchwyl 
18.1 	Gall y Llywodraeth gyhoeddi canllawiau pellach ar weithrediad a swyddogaeth y Byrddau sy’n gweinyddu’r rhaglen Balchder Bro, a rhaid adolygu’r Cylch Gorchwyl hwn ochr yn ochr ag unrhyw ganllawiau o’r fath. 
18.2 	Bydd y Bwrdd Cymdogaeth yn adolygu’r Cylch Gorchwyl hwn yn flynyddol ac ar unrhyw adeg arall a allai fod yn berthnasol neu’n angenrheidiol.   
19.	Effeithiolrwydd y Bwrdd
19.1	Bydd y Bwrdd yn adolygu ei effeithiolrwydd yn ffurfiol bob blwyddyn, fel rhan o’i ymrwymiad i welliant parhaus. Bydd yr adolygiad blynyddol yn cynnwys:
· presenoldeb
· amrywiaeth
· llywodraethiant
· cyflawni
· ymgysylltu cymunedol

20.	Diddymu’r Bwrdd
20.1	Bydd diddymu’r Bwrdd yn cael ei ystyried a’i gytuno gan y Cadeirydd, mewn ymgynghoriad ag aelodau’r Bwrdd, y Weinyddiaeth Tai, Cymunedau a Llywodraeth Leol a Swyddog a151 Cyngor Castell-nedd Port Talbot ar ôl cwblhau gweithrediad Cynllun Adfywio Cwm Afan Uchaf.

Atodiad C – Côd Ymddygiad 
1. Saith Egwyddor Bywyd Cyhoeddus 
Mae gofyn bod holl Aelodau’r Bwrdd yn cadw at Saith Egwyddor Bywyd Cyhoeddus (Egwyddorion Nolan), gan fod aelodaeth o’r Bwrdd yn cael ei ystyried yn gyfystyr â llenwi swydd gyhoeddus: 
1.1 Anhunanoldeb 
Dylai aelodau’r Bwrdd weithredu er budd y cyhoedd yn unig. 
1.2 Integriti 
Rhaid i aelodau’r Bwrdd osgoi rhoi eu hunain o dan unrhyw rwymedigaeth i bobl neu sefydliadau a allai geisio dylanwadu’n amhriodol arnynt yn eu gwaith. Ni ddylent weithredu na gwneud penderfyniadau er mwyn sicrhau mantais ariannol neu faterol arall iddynt eu hunain, eu teulu, eu ffrindiau, eu cyflogwr na’r sefydliad maent yn ei gynrychioli. Rhaid iddynt ddatgan a dadansoddi unrhyw fuddiannau a pherthnasoedd. 
1.3 Gwrthrychedd 
Rhaid i aelodau’r Bwrdd weithredu a gwneud penderfyniadau’n ddiduedd, yn deg ac ar sail rhinwedd, gan ddefnyddio’r dystiolaeth orau a heb wahaniaethu na dangos tuedd.  
1.4 Atebolrwydd 
Mae aelodau’r Bwrdd yn atebol i’r cyhoedd am eu penderfyniadau a’u gweithredoedd, a rhaid iddynt gydweithredu’n llawn â pha graffu bynnag sy’n briodol i’w sefyllfa.  
1.5 Bod yn Agored 
Dylai aelodau’r Bwrdd weithredu a gwneud penderfyniadau mewn modd agored, tryloyw. Ni ddylid atal y cyhoedd rhag gweld gwybodaeth oni bai bod rhesymau clir a chyfreithlon dros wneud hynny.  
1.6 Gonestrwydd 
Dylai aelodau’r Bwrdd ddweud y gwir. 
1.7 Arweinyddiaeth 
Dylai aelodau’r Bwrdd arddangos yr egwyddorion hyn yn eu hymddygiad eu hunain a thrin eraill â pharch. Dylent fynd ati’n rhagweithiol i hybu a chefnogi’r egwyddor yn gadarn, gan herio ymddygiad gwael ble bynnag y bydd yn digwydd.  

2. Barn Bersonol 
Gall yr aelodau roi sylw i farn pobl eraill, gan gynnwys eu grwpiau gwleidyddol, ond dylent ddod i’w casgliadau eu hunain ynghylch y materion sydd ger eu bron, a gweithredu’n unol â’r casgliadau hynny.  
3. Parch at Eraill
Dylai’r aelodau hybu cydraddoldeb trwy beidio â gwahaniaethu’n anghyfreithlon yn erbyn unrhyw berson, a thrwy drin pobl â pharch, heb ystyried hil, oed, rhywedd, cyfeiriadedd rhywiol nac anabledd. Dylent barchu natur ddiduedd ac integriti swyddogion statudol yr awdurdod, a’i gyflogeion eraill.  
4. Dyletswydd i Gynnal y Gyfraith 
Dylai aelodau’r Bwrdd gynnal y gyfraith a rheoliadau a gweithredu ar bob achlysur yn unol â’r hawl sydd gan y cyhoedd i ymddiried ynddynt. 
5. Disgwyliadau o ran Ymddygiad 
Dylai aelodau’r Bwrdd seilio’u hymddygiad ar ystyriaeth o fuddiant y cyhoedd, gan osgoi gwrthdaro rhwng buddiant personol a buddiant y cyhoedd a datrys unrhyw wrthdaro rhwng y ddau ar unwaith, o blaid buddiant y cyhoedd.  
Dylai aelodau’r Bwrdd sicrhau bod unrhyw ddefnydd o dreuliau, lwfansau, cyfleusterau a gwasanaethau a ddarperir o’r pwrs cyhoeddus yn glynu’n fanwl at unrhyw reolau a bennir ar y materion hynny, ac y cedwir at unrhyw derfynau a bennir gan y Bwrdd neu’r Llywodraeth o ran defnydd treuliau, lwfansau, cyfleusterau a gwasanaethau o’r fath.  
Dylai aelodau’r Bwrdd bob amser ymddwyn mewn modd a fydd yn cynnal ac yn cryfhau ymddiriedaeth a hyder y cyhoedd yn integriti’r Bwrdd, heb gyflawni unrhyw weithred byth a fyddai’n rhoi enw drwg i’r Bwrdd, i chi, i aelodau eraill y Bwrdd nac i’r rhanddeiliaid yn gyffredinol.  
Dylai aelodau’r Bwrdd gadw at unrhyw ofynion neu ganllawiau a gyflwynwyd gan y Llywodraeth ar faterion llywodraethiant sy’n ymwneud â’r Bwrdd Cymdogaeth a glynu at y protocolau ar gyfer datgan a rheoli gwrthdaro buddiant a nodir isod. 


6. Protocolau ar gyfer Gwrthdaro Buddiant 
Rhaid i aelodau’r Bwrdd gwblhau datganiad o wrthdaro buddiannau posibl a gwirioneddol gan ddefnyddio’r pro-fforma sydd ynghlwm, a chydsynio i fersiwn o’r datganiad hwn fod ar gael i’r cyhoedd ei harchwilio a/neu i’w rheoleiddio gan archwilwyr yn unol ag unrhyw ofynion a bennwyd gan y Llywodraeth, yn amodol bob amser ar yr hawl i ofyn bod gwybodaeth bersonol a allai achosi trallod, difrod neu niwed yn cael ei golygu’n briodol cyn ei chyhoeddi.  
Mae aelodau’r Bwrdd yn ymrwymo i adolygu eu datganiad o fuddiannau posibl yn barhaus, a mynd ati i godi unrhyw faterion newydd neu sy’n dod i’r amlwg ynghylch gwrthdaro posibl, wrth i Gynllun Adfywio Cwm Afan Uchaf ddatblygu, ac i gynigion gael eu hystyried.  
Rydych yn cydnabod y gallai’r Bwrdd fynnu eich bod yn tynnu’n ôl o unrhyw drafodaeth ar benderfyniadau’r Bwrdd Cymdogaeth os bydd gennych fuddiant ariannol. Diffinnir buddiant ariannol fel: unrhyw fuddiant ariannol neu fusnes, p’un a ydyw’n uniongyrchol neu’n anuniongyrchol, y gallai aelod, eu cyflogwr, eu busnes, eu partner, eu priod, aelod o’u teulu neu sefydliad cysylltiedig fod ar eu hennill yn ariannol trwyddo, neu osgoi colled ariannol o ganlyniad i benderfyniad gan y Bwrdd, ac ar y ddealltwriaeth ganlynol: 
• Bydd y Bwrdd yn ceisio cyngor cyfreithiol ynghylch eich gwrthdaro buddiant, ac yn ceisio arweiniad gan y Llywodraeth lle bod hynny’n briodol. 
• Bydd y Bwrdd yn ystyried a oes modd symud ymlaen gyda’r mater a’i reoli mewn modd na fydd yn achosi gwrthdaro buddiant. 


Atodiad D – Polisi a Chofnod Datganiadau Buddiant 
Cyflwynir y broses ar gyfer datgan gwrthdaro buddiannau (masnachol, gwirioneddol a phosibl) isod: 
• Rhaid i aelodau’r Bwrdd Cymdogaeth ddilyn y broses sefydledig ar gyfer datgan buddiant, p’un a yw’r buddiant yn eiddo i chi, eich priod, eich partner sifil, neu rywun rydych chi’n byw gyda nhw fel priod, neu fel petaech chi’n bartneriaid sifil. 
• Buddiannau ariannol person yw eu buddiannau busnes (er enghraifft, eu cyflogaeth, masnach, proffesiwn, contractau, neu unrhyw gwmni y mae ganddynt gysylltiad ag ef) a’r buddiannau ariannol ehangach a allai fod ganddynt (er enghraifft cronfeydd ymddiriedolaeth, buddsoddiadau, ac asedau, gan gynnwys tir ac eiddo). 
• Rhaid i Aelodau’r Bwrdd Cymdogaeth ddatgan buddiannau ariannol (gwirioneddol a phosibl), buddiannau eraill anariannol perthnasol (y gellid ystyried yn rhesymol eu bod yn ddigon arwyddocaol i gael effaith faterol ar eich barn ynghylch budd y cyhoedd), rhoddion a lletygarwch.  
• Rhaid i aelodau’r Bwrdd Cymdogaeth gwblhau datganiad buddiannau (o leiaf yn flynyddol), y bydd yr awdurdod arweiniol yn ei gadw [a’i gyhoeddi]. 
• Rhaid i aelodau’r Bwrdd Cymdogaeth ddiweddaru eu datganiadau buddiant yn barhaus, a chofnodi buddiannau newydd wrth iddynt godi. 
• Aelodau’r Bwrdd Cymdogaeth sy’n gyfrifol am ddatgan eu buddiannau cyn i’r Bwrdd Cymdogaeth ystyried unrhyw benderfyniadau. Os na nodwyd buddiant ar gofrestr y Bwrdd Cymdogaeth, rhaid i’r aelod ddatgelu’r buddiant mewn unrhyw un o gyfarfodydd y Bwrdd Cymdogaeth lle maen nhw’n bresennol, lle mae ganddynt fuddiant mewn unrhyw fater sy’n cael ei ystyried.  
• Yr egwyddor gyffredinol yw na ddylai unrhyw Aelod o’r Bwrdd ymwneud â phenderfyniad lle gallai eu buddiannau personol neu broffesiynol wrthdaro, neu lle gallai fod canfyddiadau rhesymol o wrthdaro â phenderfyniadau’r Bwrdd.  
• Pan fydd Aelod o’r Bwrdd yn datgan buddiant, gellir gofyn eu bod yn gadael y cyfarfod yn ystod pob trafodaeth ar yr eitem/y mater dan sylw, ac ni chaniateir iddynt bleidleisio ar y mater hwnnw.  
• Rhaid i’r awdurdod lleol arweiniol, gan ymgysylltu â’r ysgrifenyddiaeth lle caiff y gwasanaeth hwnnw ei ddarparu gan drydydd parti, gofnodi’r canlynol: 
· y camau a gymerwyd mewn ymateb i unrhyw ddatgan buddiant
· unrhyw roddion neu letygarwch a roddwyd i’r Bwrdd Cymdogaeth neu i aelodau unigol 



Bwrdd Cymdogaeth Cwm Afan Uchaf:                                                    Cofrestr o Fuddiannau’r Aelodau 
Fel Aelod o Fwrdd Cymdogaeth Cwm Afan Uchaf, rwy’n datgan bod gennyf fi’r buddiannau ariannol a/neu anariannol canlynol y mae angen eu datgelu. Nodwch ‘Dim’ lle mae hynny’n briodol, a pheidiwch â gadael unrhyw flychau’n wag). 
Mae hyn yn cynnwys achosion lle mae buddiant gennych chi, eich priod, eich partner sifil, neu rywun yr ydych chi’n byw gyda nhw fel petaech chi’n briod, neu fel petaech chi’n bartneriaid sifil. 

HYSBYSIAD YNGHYLCH NEWID AMGYLCHIADAU
	Rhaid i bob Aelod o’r Bwrdd adolygu eu cofrestr buddiannau unigol cyn pob cyfarfod o’r Bwrdd, gan gyflwyno unrhyw newidiadau angenrheidiol i ysgrifenyddiaeth y Cyngor a Chadeirydd y Bwrdd Cymdogaeth. Hefyd dylid datgan unrhyw fuddiannau a gofnodwyd sy’n berthnasol i’r cyfarfod. 

Hyd yn oed os na chynhaliwyd cyfarfod, rhaid i Aelod o’r Bwrdd, cyn gynted ag sy’n ymarferol bosibl ar ôl dod yn ymwybodol o unrhyw newid i’r buddiannau a nodwyd isod, ddarparu hysbysiad ysgrifenedig ynghylch y newid hwnnw i Gadeirydd y Bwrdd Cymdogaeth ac ysgrifenyddiaeth y Cyngor. 


	
BUDDIANNAU AELODAU’R BWRDD


	Y math o fuddiant
	Manylion (enw’r sefydliad a natur y buddiant, y berthynas, y rhodd neu’r lletygarwch)

	Dyddiad datgan y buddiant

	Buddiant busnes neu fasnachol perthnasol


	
	

	Buddiant tir neu eiddo


	
	

	Perthynas bersonol


	
	

	Rhoddion a lletygarwch (gwerth mwy na £10)


	
	



AELODAETH O SEFYDLIADAU ERAILL
Yn ogystal â’r sefydliadau y gwnaed datganiad yn eu cylch uchod, rwyf hefyd yn aelod o’r sefydliadau canlynol, neu mewn sefyllfa o reolaeth gyffredinol, yn gyfarwyddwr, yn ymddiriedolwr, neu’n rhan o’u tîm rheoli: 
	









BUDDIANNAU ERAILL NA WNAED DATGANIAD YN EU CYLCH UCHOD
DATGANIAD A LLOFNOD YR AELOD
Rwy’n cadarnhau, wedi i mi ymchwilio’n rhesymol, bod yr wybodaeth uchod yn gofnod gwir a chywir o’m buddiannau perthnasol, a roddir yn ddidwyll a hyd eithaf fy ngwybodaeth:
	Dyddiad


	

	Enw’r Aelod (Priflythrennau – yn llawn)

	

	Llofnod


	





Atodiad E – Defnyddio Data Personol 
Rwy’n cydnabod y bydd Cyngor Castell-nedd Port Talbot, sef y corff sy’n atebol am Fwrdd Cymdogaeth Cwm Afan Uchaf, yn prosesu fy nata personol er mwyn hwyluso fy aelodaeth o’r Bwrdd. 
Bydd hynny’n cynnwys: 
· Agendâu a chofnodion y Bwrdd 
· Y Côd Ymddygiad rwy’n ei lofnodi 
· Unrhyw Ddatganiadau Buddiant rwy’n eu gwneud
· Y portread ohonof fel aelod o’r Bwrdd 
Rwy’n cydnabod y gall fy nata personol, fel y manylir uchod, gael ei gyhoeddi ar dudalennau gwe Bwrdd Cymdogaeth Cwm Afan Uchaf, ac y gall dogfennau sy’n cynnwys fy nata personol gael eu darparu i’r cyhoedd eu harchwilio neu ar gyfer archwiliad rheoleiddio, yn unol ag unrhyw ofynion a bennwyd gan y Llywodraeth, yn amodol ar yr hawl i ofyn bod unrhyw ddata personol a allai achosi trallod, difrod neu niwed yn cael ei olygu’n briodol cyn ei gyhoeddi. 
Rwy’n cydnabod y bydd fy nata personol yn cael ei gadw am un flwyddyn wedi i’m haelodaeth o’r Bwrdd ddod i ben.  
Rwy’n cydsynio i’m data personol gael ei brosesu fel y manylir uchod.  

	Dyddiad


	

	Enw’r Aelod  (Priflythrennau – yn llawn)

	

	Llofnod


	





Atodiad F – Aelodaeth y Bwrdd


AELODAU’R BWRDD CYMDOGAETH
Penodir y canlynol i Fwrdd Cymdogaeth Cwm Afan Uchaf.
	Categori
	Enw

	
	

	Un o drigolion Cymer 
	David Roberts

	Un o drigolion Gwynfi
	Dr Brian Gibbons

	Un o drigolion Glyncorrwg
	Laurence Davies

	Un o drigolion Dyffryn Rhondda
	Lisa Millichap

	Un o drigolion Trecynon
	Vicki Sloan 

	Un o drigolion Croeserw 
	Barbara Trahar

	Un o drigolion Sunnyside/Heol y Glyn
	Wayne Finnemore

	Perchennog busnes
	Ryan Thomas

	Perchennog busnes
	David Teague

	Sefydliadau Gwirfoddol - chwaraeon
	Darren Johnson

	Sefydliadau Gwirfoddol – pobl ifanc
	Ceri Thomas

	Sefydliadau Gwrifoddol - amgylchedd
	Christopher Dew

	Person Ifanc
	Amelie Sloan

	Arweinydd Diogelu
	Jazzmine Roberts

	Sefydliadau Craidd – tai cymdeithasol
	Roxanne Collins – Tai Tarian

	Sefydliadau Craidd – coleg 
	Gemma Charnock – Grŵp CCNPT

	Sefydliadau Craidd – Cymdeithas Wirfoddol Gymunedol
	Tony Potts – CGG CNPT

	Gorfodol – AS
	Stephen Kinnock – AS

	Gorfodol – cynghorydd lleol
	Y Cyng S Jones

	Gorfodol – cynghorydd lleol
	Y Cyng J Jones

	
	

	Cadeirydd Annibynnol
	K Jones

Grant type (Ems) 25/26 26/27 27128 28/29 29/30 30/31 31/32 32/33 33/34

34/35 35/36 Total
Capital funding. 0 120,000 670,000 1,460,000 1,460,000 1,460,000 1,460,000 1,460,000 1,460,000 1,460,000 1,460,000 12,470,000
Revenue funding 150,000 270,000 690,000 690,000 770,000 770,000 770,000 770,000 770,000 770,000 770,000 7,190,000

Total 150,000 390,000 1,360,000 2,150,000 2,230,000 2,230,000 2,230,000 2,230,000 2,230,000 2,230,000 2,230,000 19,660,000




